text: Бащата на младежа, пребил сестра в "Пирогов": Според мен е бил забъркан в секта | webcafe.bg
  Бащата на младежа, пребил сестра в "Пирогов": Според мен е бил забъркан в секта
  30.10.2017, 09:37 (обновена 30.10.2017, 09:58)
  Според него синът му не се е самоубил
  Според бащата на 18-годишния Калоян Милев, който преби медицинска сестра в "Пирогов", а след това се самоуби, най-вероятно е бил замесен в секта.
  Тялото на младежа бе открито във вътрешен двор на бул. "Васил Левски", няколко часа след като избяга от "Пирогов". Там Калоян бил настанен в токсикологията заради злоупотреба с марихуана.
  "Когато беше докаран от мен и майка му и хоспитализиран в клиниката по токсикология, момчето не беше агресивно, но беше неадекватно. Имаме и видеоклип, можем да го докажем. Беше оставен в ръцете на лекарите, които казаха, че могат и ще си свършат работата", коментира бащата на Калоян - Иво Милев, пред Нова телевизия.
  По негови думи след хоспитализирането му Калоян е бил завързан през ръцете, краката и през гръдния кош. При нападението над медицинската сестра младежът обаче е бил станал от леглото.
  "Не беше на себе си, но това не е от марихуана. Според мен е бил забъркан в секта. Говореше за Господ, демони, дяволи, че е бил избраният. Последните четири дена. А той е спортист, боксьор. Цял живот се е занимавал със спорт и музика. В залата беше агресивен", каза още бащата.
  Той поиска да се прегледат видеозаписи от камерите, за да стане ясно как Калоян е стигнал по боксерки и тениска от лечебното заведение до сградата в центъра на София, където е намерен мъртъв. Според него синът му не е скочил сам, а е бил хвърлен.
  Директорът на "Пирогов" проф. Асен Балтов потвърди, че при приема на момчето, то не е било агресивно, но е било неадекватно. Затова е и било вързано за леглото. Проф. Балтов допълни, че не знае какво е отключило агресията на 18-годишния Калоян и как той се е развързал.
  "Понякога те са като Худини – успяват да направят невъзможното. Сестрата не е имала възможност да натисне паник бутона. Надявам се тя да остане на работа в "Пироов". Употребата на алкохол и наркотици зачестява. Случаите не са 1-2 в болницата. Тук преминаваат 85% от спешните случаи. Говорих с вътрешния министър. Когато пациентът влиза, макар и да е алкохолно повлиян, да има респект, че влиза в медицинско заведение, а не в дискотека", коментира още директорът на "Пирогов".